Imnedija konsultazzjoni pubblika qabel mal-Gvern jieħu pożizzjoni uffiċjali dwar il-proposta tal-Kummissjoni Ewropea Il-ġurnata bdiet tiqsar u hawn min diġà beda jilmenta li qed jidlam kmieni. Oħrajn l-hena tagħhom meta f’Otturbu naqilbu s-siegħa għal ħin tax-xitwa. Kif ħafna jafu, bħalissa għaddejja diskussjoni hekk il-Kummissjoni Ewropea qed tipproponi li nżommnu ħin wieħed tul is-sena kollha. Fil-jiem li ġejjin, il-Maltin u l-Għawdxin se jkollhom iċ-ċans li jgħidu tagħhom dwar il-bidla mill-ħin tas-sajf għal tax-xitwa u viċi versa. Il-Ministru għall-Affarjiet Ewropej u l-Ugwaljanza Helena Dalli u s-Segretarju Parlamentari għall-Fondi Ewropej u Djalogu Soċjali Aaron Farrugia, ħabbru li ġiet varata konsultazzjoni pubblika dwar din il-proposta. Il-konsultazzjoni pubblika tibda llum fuq is-sit www.meae.gov.mt u tagħlaq nhar it-Tnejn li ġej permezz ta’ laqgħa pubblika. Il-Ministru Helena Dalli fissret kif il-proposta tal-Kummissjoni Ewropea hija msejsa fuq studju mhux xjentifiku li sab li 54% tal-Maltin huma kontra d-direttiva Ewropea li nibdlu l-ħin darbtejn fis-sena u allura jippreferu li nżommu ħin wieħed. Spjegat li l-proċess biex tiġi approvata l-proposta tal-Kummissjoni Ewropea ma jitlobx unanimità bejn l-istati membri. Għaldaqstant, jeħtieġ li l-Gvern Malti jieħu pożizzjoni fil-Kunsill Ewropew, liema pożizzjoni għandha tirrifletti l-fehma tal-pubbliku li hu mistieden jipparteċipa f’dan il-proċess konsultattiv. Min-naħa tiegħu, is-Segretarju Parlamentari Aaron Farrugia ħeġġeġ lill- imsieħba soċjali, lir-rappreżentanti tal-entitajiet interessati u l-pubbliku inġenerali, biex jieħdu sehem f’din il-konstultazzjoni taffetwahom b’mod dirett. Spjega li kemm jekk nitkellmu dwar is-settur tal-kummerċ, tal-enerġija, tas-saħħa, u tal-biedja fost oqsma oħrajn, din il-bidla jista’ jkollha impatt kbir fuq ħajjet in-nies. Waqt il-konferenza tal-aħbarjiet tkellem ukoll il-Kap tas-Segretarjat tal-Unjoni Ewropea Glenn Micallef, li spjega kif il-konsultazzjoni online hija maqsuma f’erba’ mistoqsijiet sempliċi u diretti u li għandhom joffru stampa ċara ta’ dak li jaħsbu l-Maltin u l-Għawdxin dwar dan is-suġġett.